หนึ่งในเยาวชนจากชายแดนใต้ที่ผ่านคัดเลือก โครงการ "สานใจไทย สู่ใจใต้" เผย ตื้นตันใจที่ผ่านคัดเลือก "
หนึ่งในเยาวชนจากชายแดนใต้ที่ผ่านคัดเลือก โครงการ "สานใจไทย สู่ใจใต้" เผย ตื้นตันใจที่ผ่านคัดเลือก "เราทุกคนเกิดมา ต้องตอบแทบบุญคุณของแผ่นดิน"

วันนี้ (19 กันยายน 2561) ที่โรงแรมหาดแก้วรีสอร์ทสงขลา อำเภอสิงหนคร จังหวัดสงขลา นายขอหลิด แซะอาหลี ผู้อำนวนการส่วนการศึกษาขั้นพื้นฐานและการศึกษานอกระบบ ศูนย์อำนวยการบริหารจังหวัดชายแดนภาคใต้ (ศอ.บต.) ได้ร่วมพบปะเยาวชนจากจังหวัดชายแดนภาคใต้ ที่ผ่านการคัดเลือกเพื่อร่วมใน โครงการ "สานใจไทย สู่ใจใต้" รุ่นที่ 34 ประจำปี 2561 ที่เข้ากิจกรรมอบรมเชิงปฏิบัติการครูพี่เลี้ยง และเตรียมความพร้อมเยาวชน ภายใต้โครงการ "สานใจไทย สู่ใจใต้"

ซึ่งครั้งนี้ ได้กล่าวในที่ประชุมว่า โครงการ "สานใจไทย สู่ใจใต้" เป็นโครงการที่ให้เฉพาะเยาวชนในพื้นที่จังหวัดชายแดนภาคใต้เท่านั้น แต่ทำไม โครงการ "สานใจไทย สู่ใจใต้" ได้รับคำชื่นชมจากทุกภูมิภาคอย่างทั่วหลาย เพราะเยาวชนที่ได้เข้าร่วมกิจกรรม กว่า 9 พันคน ได้ร่วมสร้างชื่อเสียงที่มีคุณประโยชน์ต่อพื้นแผ่นดินไทยอย่างมาก จึงทำให้โครงการดังกล่าวที่เป็นที่ยอมรับต่อชุมชนทั่วประเทศ โครงการ "สานใจไทย สู่ใจใต้" ไม่ได้สอนให้เยาวชนอยู่ด้วยความรัก ความสามัคคีเท่านั้น แต่ยังได้สอนให้เยาวชนทุกคนได้อยู่ด้วยกันฉันท์พี่น้อง ร่วมทุกข์ ร่วมสุขด้วยกัน พร้อมเป็นแบบอย่างที่ดีของเยาวชนจากชายแดนภาคใต้ ให้คนทั่วประเทศได้รู้ว่า ครั้งหนึ่งเราเกิดมา ต้องตอบแทนบุญคุณของแผ่นดิน

ด้าน นางสาวกุลธิดา เกื้อสกุล เยาวชนจากโรงเรียนกำแพงวิทยา จังหวัดสตูล กล่าวด้วยความยินดีว่า รู้สึกภูมิใจอย่างมาก ที่ตนเองได้เป็นหนึ่งใน 3 พันคน ที่มีรายชื่อเป็นสมาชิก "สานไทยใจ สู่ใจใต้" รุ่นที่ 34 ในปีนี้ตนเองหวังมาตลอดว่า ครั้งหนึ่งในชีวิตจะต้องเข้าร่วมโครงการฯ ให้ได้ แล้วสุดท้ายตนเองก็ทำได้ เพราะตั้งใจจะหาประสบการณ์ใหม่ ๆ การได้อยู่กับสังคมต่างพื้นที่ การมีเพื่อนใหม่ ๆ และที่สำคัญรู้สึกดีใจมากที่ครั้งหนึ่งจะได้ไปอยู่กับครอบครัวอุปถัมภ์ซึ่งไม่รู้ว่าจะเป็นใคร แต่ที่รู้มา บุคคลเหล่านั้นล้วนเป็นคนดี คนที่สามารถเติมเต็มสิ่งที่ตนเองขาดหายไป และหลังจากนี้จะตั้งใจเก็บเกี่ยวความรู้ ประสบการณ์ทุกอย่างที่ได้รับ เพื่อนำมาปรับใช้กับพื้นที่ของตนเองให้คงสวยงามกับคำว่า "ครั้งหนึ่งที่เราเกิดมา ต้องตอบแทบบุญของแผ่นดิน"
 
สำหรับเยาวชนที่เข้าร่วม โครงการ "สานใจไทย สู่ใจใต้" ทั้งหมด 320 คน จะเข้าค่ายของกรมการปกครอง ที่โรงแรม บี.พี. แกรนด์ หาดใหญ่ จังหวัดสงขลา ระหว่างวันที่ 26-29 กันยายน 2561 เพื่อปรับพื้นฐานการเข้าสู่เป็นสมาชิก "สานใจไทย สู่ใจใต้" เต็มรูปแบบ ก่อนที่จะเดินทางสู่ครอบครัวอุปถัมภ์ในพื้นที่กรุงเทพฯ และจังหวัดใกล้เคียง ในวันที่ 29 กันยายน ถึง 28 ตุลาคม 2561 นี้